«Η σημερινή επιτυχία είναι μια απόδειξη ότι οι προοδευτικές πολιτικές δυνάμεις είναι ικανές να επιλύουν πολύχρονες διαφωνίες και να κάνουν δύσκολους συμβιβασμούς, κάτι που οι εθνικιστικές συντηρητικές δυνάμεις δεν μπόρεσαν να κάνουν παραπάνω από 25 χρόνια τώρα».

Αυτό τόνισε ο επικεφαλής των Ευρωπαίων Σοσιαλιστών και Δημοκρατών, Ούντο Μπούλμαν με αφορμή την «ιστορική συμφωνία» Τσίπρα-Ζάεφ, ενώ συνεχάρη «τους λαούς της Βόρειας Μακεδονίας που προσεγγίζουν τις πόρτες της ΕΕ και του ΝΑΤΟ».

Παράλληλα, ο Ου. Μπούλμαν παρότρυνε «όλες τις πολιτικές δυνάμεις και στις δύο χώρες να αδράξουν την ευκαιρία και να αποδείξουν ότι το μέλλον των χωρών τους και οι σχέσεις καλής γειτονίας είναι πιο σημαντικές από βραχυπρόθεσμα οφέλη στις κάλπες». Πρόσθεσε ότι το S&D «καλεί το ΕΛΚ να χρησιμοποιήσει το βάρος του προς τα αδελφά κόμματά του στις δύο χώρες. Το S&D επίσης καλεί τα κράτη-μέλη να αποδείξουν τώρα ότι εκείνοι που παίρνουν δύσκολες αποφάσεις και κάνουν δύσκολους συμβιβασμούς επιβραβεύονται, και να προσκαλέσουν τα Σκόπια να ξεκινήσουν τις ενταξιακές διαπραγματεύσεις με την ΕΕ στη Σύνοδο της 28-29ης Ιουνίου».